Politiet: Slik smuglet hun verktøy til de drapsdømte rømlingene
Både CNN og NBC News har politikilder som kommer med de samme opplysningene. 51 år gamle Mitchell skal ha kommet med informasjonen i politiavhør. 51-åringen ble fem dager etter den spektakulære og historiske flukten til drapsdømte Richard Matt og David Sweat siktet for å ha hjulpet de to rømlingene med flukten. Blant annet mener politiet at hun har gitt baufiler, meisler og skrujern til duoen. BAKGRUNN: Slik klarte de å rømme fra fengseletNå skal Mitchell, som jobbet i fengselets skredderverksted, ha forklart at hun smuglet inn en rekke ting ved å bruke frossent, rått kjøtt, skriver NBC. Kjøttet skal ha blitt puttet i et kjøleskap i skredderverkstedet, hvor Matt og Sweat hadde tilgang til det. Slik fikk de fatt i både baufil, drillbits og en hullemaskin. Det er ikke uvanlig i fengselet at de innsatte har tilgang på komfyr og kan steke for eksempel hamburgere på cellene sine. Ifølge CNN skal en av vaktene ved fengselet ha fraktet kjøttet inn i fengselet uten å ta det gjennom metalldetektorene. Vedkommende har tidligere forklart at han ikke visste at det var noe inne i kjøttet. I månedene før rømmingen skal Mitchell også ha bestukket vaktene ved fengselet med ulike bakervarer for å få dem til å gjøre tjenester for Matt og Sweat. Politiet mener at også 51-åringen skulle få rømlingene til å drepe ektemannen, men at hun fikk kalde føtter i siste liten.David Sweat sonet en livstidsdom uten mulighet for prøveløslatelse for å ha drept en sheriff, mens Richard Matt er dømt fra 25 års fengsel til livstid for å ha kidnappet og drept en mann. Begge blir omtalt som meget farlige, og en tidligere politimann beskriver sistnevnte som den «mest grusomme, onde personen han har møtt». De to fangene har vært på frifot i over to uker, men politiet har de siste dagene flere ganger gått til aksjon etter mulige observasjoner av duoen. Nylig ble rømlingenes DNA funnet i en hytte ikke langt fra fengselet de rømte fra. Natt til søndag var også store politistyrker i aksjon etter at en person meldte fra om to mistenkelige menn som gikk til fots langs jernbanelinjen i nærheten av tettstedet Friendship. Deretter skal mennene ha krøpet inn i et rør som går under motorveien, melder Olean Times Herald.
Fengselsansatte Joyce Mitchell skal ha smuglet både baufil og annet verktøy inn i høysikkerhetsfengselet ved hjelp av rått kjøtt.